Ettepanek: NÕUKOGU OTSUS Euroopa – Vahemere piirkonna lepingu (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Alžeeria Vabariigi vahel) protokollile (milles käsitletakse Euroopa Liidu ja Alžeeria Vabariigi vahelist raamlepingut Alžeeria Vabariigi liidu programmides osalemise üldpõhimõtete kohta) sõlmimise kohta /* COM/2014/0384 final - 2014/0195 (NLE) */





SELETUSKIRI Anda Euroopa naabruspoliitika partnerriikidele võimalus hakata Euroopa naabruspoliitika raames järk-järgult osalema teatavates liidu programmides ja ametite tegevuses on üks paljudest meetmetest, millega edendatakse reforme, uuendusi ja üleminekut Euroopa Liidu naaberriikides. Seda strateegilist aspekti on laiemalt kirjeldatud komisjoni 2006. aasta detsembri teatises, milles käsitletakse üldist lähenemisviisi Euroopa naabruspoliitika partnerriikide ühenduse ametite tegevuses ja ühenduse programmides osalemise võimaldamisele[1]. Nõukogu kiitis selle lähenemisviisi heaks 5. märtsi 2007. aasta järeldustes[2]. Nimetatud teatise ja järelduste põhjal andis nõukogu 18. juunil 2007 komisjonile juhised läbirääkimiste pidamiseks Alžeeria, Armeenia, Aserbaidžaani, Egiptuse, Gruusia, Iisraeli, Jordaania, Liibanoni, Maroko, Moldova, Palestiina omavalitsuse, Tuneesia ja Ukrainaga raamlepingute üle, milles käsitletakse nende riikide ühenduse programmides osalemise üldpõhimõtteid[3]. 2007. aasta juunis[4] toimunud Euroopa Ülemkogu kohtumisel kinnitati taas, et Euroopa naabruspoliitika on äärmiselt tähtis, ja kiideti heaks 18.-19. juuni 2007. aasta nõukogu istungil esitatud eesistujariigi eduaruanne[5] ning asjaomased nõukogu järeldused[6]. Nimetatud aruandes tuletati meelde nõukogu juhiseid läbirääkimiste pidamiseks asjaomaste lisaprotokollide üle. Komisjoni ning liidu välisasjade ja julgeolekupoliitika kõrge esindaja ühisteatises „Uus lähenemisviis muutuvale naabrusele”,[7] mis kiideti heaks nõukogu 20. juuni 2011. aasta järeldustega, rõhutati veel kord ELi kavatsust lihtsustada partnerriikide osalemist ELi programmides. Praeguseks on alla kirjutatud Armeenia, Gruusia, Iisraeli, Jordaania, Moldova, Maroko ja Ukrainaga sõlmitud protokollidele. Alžeeria väljendas 2013. aasta veebruaris huvi paljudes Euroopa naabruspoliitika partnerriikidele avatud programmides osalemise vastu. Alžeeriaga peetud läbirääkimiste tulemusel valminud protokolli tekst on esitatud lisas. Käesolevaga esitab komisjon ettepaneku protokolli sõlmimist käsitleva nõukogu otsuse kohta. Protokoll sisaldab raamlepingut, milles käsitletakse Alžeeria liidu programmides osalemise üldpõhimõtteid. Protokoll sisaldab üldtingimusi, mida kohaldatakse kõigi Euroopa naabruspoliitika partnerriikide suhtes, kellega sellised protokollid sõlmitakse. Vastavalt Euroopa Liidu toimimise lepingu artikli 218 lõike 6 punktile a palutakse Euroopa Parlamendil anda kõnealuse protokolli sõlmimiseks oma nõusolek. Komisjon esitab paralleelselt ettepaneku protokollile allakirjutamist ja selle ajutist kohaldamist käsitleva nõukogu otsuse kohta. Nõukogul palutakse vastu võtta alljärgnev otsus. 2014/0195 (NLE) Ettepanek: NÕUKOGU OTSUS Euroopa – Vahemere piirkonna lepingu (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Alžeeria Vabariigi vahel) protokollile (milles käsitletakse Euroopa Liidu ja Alžeeria Vabariigi vahelist raamlepingut Alžeeria Vabariigi liidu programmides osalemise üldpõhimõtete kohta) sõlmimise kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 212 koostoimes artikli 218 lõike 6 punktiga a ja lõikega 7, võttes arvesse Euroopa Komisjoni ettepanekut, võttes arvesse Euroopa Parlamendi nõusolekut[8] ning arvestades järgmist: (1) Euroopa – Vahemere piirkonna lepingu (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Alžeeria Vabariigi vahel) protokollile (milles käsitletakse Euroopa Liidu ja Alžeeria Vabariigi vahelist raamlepingut Alžeeria Vabariigi liidu programmides osalemise üldpõhimõtete kohta) (edaspidi „protokoll”) kirjutati liidu nimel alla [...]. (2) Protokolli eesmärk on kehtestada finants- ja tehnilised eeskirjad, mis võimaldavad Alžeerial osaleda teatavates liidu programmides. Protokolliga kehtestatav horisontaalne raamistik kujutab endast majanduslikku, rahanduslikku ja tehnilist koostöömeedet, mis annab juurdepääsu abile, eelkõige finantsabile, mida liit oma programmide alusel annab. Raamistikku kohaldatakse ainult nende liidu programmide suhtes, mille asutamisaktide kohaselt on Alžeeria osalemine võimalik. Protokollile allakirjutamine ja selle ajutine kohaldamine ei tähenda seega programmi kohaste valdkondlike strateegiate alusel programmi koostamisel kohaldatavate volituste kasutamist. (3) Protokoll tuleks heaks kiita, ON VASTU VÕTNUD KÄESOLEVA OTSUSE: Artikkel 1 Käesolevaga kiidetakse liidu nimel heaks Euroopa – Vahemere piirkonna lepingu (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Alžeeria Vabariigi vahel) protokoll (milles käsitletakse Euroopa Liidu ja Alžeeria Vabariigi vahelist raamlepingut Alžeeria Vabariigi liidu programmides osalemise üldpõhimõtete kohta) (edaspidi „protokoll”)[9]. Artikkel 2 Nõukogu eesistuja nimetab isiku, kes on volitatud esitama Euroopa Liidu nimel protokolli artiklis 10 osutatud teate, et väljendada Euroopa Liidu nõusolekut end protokolliga siduda. Artikkel 3 Komisjonil on õigus määrata liidu nimel kindlaks Alžeeria igas konkreetses programmis osalemise eritingimused, sealhulgas makstav rahaline osalus. Komisjon teavitab sellest nõukogu pädevat töörühma. Artikkel 4 Käesolev otsus jõustub selle vastuvõtmise päeval. Brüssel, Nõukogu nimel eesistuja [1] KOM(2006) 724 (lõplik), 4. detsember 2006. [2] Üldasjade ja välissuhete nõukogu järeldused, 5. märts 2007. [3] Nõukogu otsus (piiratud kasutusega) komisjonile volituste andmise kohta läbirääkimiste pidamiseks […] protokollide üle, dokument 10412/07. [4] Eesistujariigi järeldused, Brüssel, 21.-22. juuni 2007, dokument 11177/07. [5] Eesistujariigi eduaruanne Euroopa naabruspoliitika tugevdamise kohta, dokument 10874/07. [6] Nõukogu järeldused Euroopa naabruspoliitika tugevdamise kohta, vastu võetud üldasjade ja välissuhete nõukogu istungil 18. juunil 2007, dokument 11016/07. [7] KOM(2011) 303 (lõplik), 25. mai 2011. [8] ELT C , , lk . [9] LISA PROTOKOLL, mis on lisatud Euroopa – Vahemere piirkonna lepingule (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Alžeeria Demokraatliku Rahvavabariigi vahel) ning milles käsitletakse Euroopa Liidu ja Alžeeria Demokraatliku Rahvavabariigi vahelist raamlepingut Alžeeria Demokraatliku Rahvavabariigi liidu programmides osalemise üldpõhimõtete kohta EUROOPA LIIT, edaspidi „liit”, ühelt poolt ja ALŽEERIA DEMOKRAATLIK RAHVAVABARIIK, edaspidi „Alžeeria“, teiselt poolt, edaspidi koos „lepinguosalised”, arvestades järgmist: (1) Alžeeria on sõlminud Euroopa – Vahemere piirkonna lepingu, millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Alžeeria vahel (edaspidi „leping”), mis jõustus 1. septembril 2005. (2) Brüsselis 17.-18. juunil 2004 kokku tulnud Euroopa Ülemkogu avaldas tunnustust Euroopa Komisjoni ettepanekutele Euroopa naabruspoliitika kohta ning kiitis heaks nõukogu 14. juuni 2004. aasta järeldused. (3) Nõukogu on seejärel mitmel muul juhul võtnud vastu järeldusi, mis seda poliitikat toetavad. (4) 5. märtsil 2007 avaldas nõukogu toetust Euroopa Komisjoni 4. detsembri 2006. aasta teatises[1] käsitletud üldisele ja terviklikule lähenemisviisile, mille eesmärk on võimaldada Euroopa naabruspoliitika partnerriikidel osaleda vastavalt nende saavutustele ühenduse ametite tegevuses ja ühenduse programmides, kui õiguslik alus seda lubab. (5) Alžeeria on avaldanud soovi osaleda mitmes liidu programmis. (6) Alžeeria osalemisega seotud eritingimused, sealhulgas rahaline osalus ning aruande- ja hindamiskord, määratakse iga konkreetse programmi puhul eraldi kindlaks Euroopa Komisjoni ja Alžeeria pädevate ametiasutuste vahelise vastastikuse mõistmise memorandumiga, ON KOKKU LEPPINUD JÄRGMISES: Artikkel 1 Alžeeria võib osaleda kõigis praegustes ja tulevastes liidu programmides, mis on Alžeeria osalemiseks avatud vastavalt asjaomastele sätetele, millega need programmid on vastu võetud. Artikkel 2 Alžeeria maksab Euroopa Liidu üldeelarvesse rahalist osalust vastavalt oma osalusele eriprogrammides. Artikkel 3 Alžeeriaga seotud küsimuste puhul võivad Alžeeria esindajad osaleda vaatlejatena sellistes korralduskomiteedes, mis teevad järelevalvet programmide üle, millega seoses Alžeeria maksab rahalist osalust. Artikkel 4 Alžeeria esindajate esitatud projektide ja algatuste suhtes kohaldatakse võimaluse korral samasuguseid asjakohaste programmidega seotud tingimusi, eeskirju ja menetlusi, mida kohaldatakse liikmesriikide suhtes. Artikkel 5 Alžeeria osalemisega seotud eritingimused, sealhulgas rahaline osalus ning aruande- ja hindamiskord, määratakse iga konkreetse programmi puhul eraldi kindlaks Euroopa Komisjoni ja Alžeeria pädevate ametiasutuste vahelise vastastikuse mõistmise memorandumiga asjaomaste programmidega kehtestatud kriteeriumide alusel. Kui Alžeeria taotleb liidult konkreetses liidu programmis osalemiseks välisabi vastavalt Euroopa Parlamendi ja nõukogu 11. märtsi 2014. aasta määruse (EL) nr 232/2014 (millega luuakse Euroopa naabruspoliitika rahastamisvahend) artiklile 3 või mis tahes muule samalaadsele määrusele, mis võidakse Alžeeriale liidu välisabi andmiseks tulevikus vastu võtta, määratakse tingimused, mis reguleerivad liidu abi kasutamist Alžeeria poolt, kindlaks rahastamislepinguga. Artikkel 6 Vastavalt Euroopa Parlamendi ja nõukogu 25. oktoobri 2012. aasta määrusele (EL, Euratom) nr 966/2012, mis käsitleb liidu üldeelarve suhtes kohaldatavaid finantseeskirju ning millega tunnistatakse kehtetuks nõukogu määrus (EÜ, Euratom) nr 1605/2002, nähakse artikli 5 kohaselt sõlmitud vastastikuse mõistmise memorandumiga ette finantskontrollid, auditid ja muud kontrollid, sealhulgas haldusjuurdlused, mida korraldavad Euroopa Komisjon, Euroopa Pettustevastane Amet ja Euroopa Kontrollikoda või mida tehakse nende järelevalve all. Võetakse vastu üksikasjalikud finantskontrolli ja auditi, haldusmeetmete, karistuste ja sissenõudmise eeskirjad, mis võimaldavad anda Euroopa Komisjonile, Euroopa Pettustevastasele Ametile ja Euroopa Kontrollikojale volitused, mis on samaväärsed nende volitustega liidus asuvate abisaajate või töövõtjate suhtes. Artikkel 7 Käesolevat protokolli kohaldatakse ajavahemiku jooksul, mil leping on jõus. Lepinguosalised kirjutavad käesolevale protokollile alla ja kiidavad selle heaks oma menetluste kohaselt. Kumbki lepinguosaline võib käesoleva protokolli denonsseerida, teatades sellest kirjalikult teisele lepinguosalisele. Käesolev protokoll kaotab kehtivuse kuue kuu möödumisel sellise teatamise kuupäevast. Protokolli lõpetamine pärast selle denonsseerimist ühe lepinguosalise poolt ei mõjuta artiklite 5 ja 6 kohaselt läbiviidavaid võimalikke kontrolle ja auditeid. Artikkel 8 Hiljemalt kolm aastat pärast käesoleva protokolli jõustumise kuupäeva ja seejärel iga kolme aasta tagant võivad mõlemad lepinguosalised käesoleva protokolli rakendamise läbi vaadata, võttes aluseks Alžeeria tegeliku osaluse liidu programmides. Artikkel 9 Käesolevat protokolli kohaldatakse ühelt poolt nende territooriumide suhtes, mida reguleeritakse Euroopa Liidu toimimise lepinguga selles sätestatud tingimustel, ja teiselt poolt Alžeeria territooriumi suhtes. Artikkel 10 Lepinguosalised lepivad kokku, et käesolevat protokolli kohaldatakse enne selle jõustumist ajutiselt alates sellele allakirjutamise kuupäevast, eeldusel et selle jõustumiseks vajalikud menetlused viiakse lõpule. Käesolev protokoll jõustub lõplikult selle kuu esimesel päeval, mis järgneb kuupäevale, mil lepinguosalised teatavad teineteisele diplomaatiliste kanalite kaudu protokolli jõustumiseks vajalike menetluste lõpuleviimisest. Artikkel 11 Käesolev protokoll on lepingu lahutamatu osa. Artikkel 12 Käesolev protokoll on koostatud kahes eksemplaris araabia, bulgaaria, eesti, hispaania, hollandi, horvaadi, inglise, itaalia, kreeka, leedu, läti, malta, poola, portugali, prantsuse, rootsi, rumeenia, saksa, slovaki, sloveeni, soome, taani, tšehhi ja ungari keeles, kusjuures kõik tekstid on võrdselt autentsed. Brüssel, Euroopa Liidu nimel Alžeeria Demokraatliku Rahvavabariigi nimel [1] KOM(2006) 724 (lõplik), 4. detsember 2006.